ტომას ჰუდი
ტომას ჰუდი (ინგლ. Thomas Hood, დ. 23 მაისი, 1799, ლონდონი — გ. 3 მაისი, 1845, იქვე) — ინგლისელი პოეტი. დიდი პოპულარობა მოიპოვა მისმა იუმორისტულმა ლექსებმა „ახირებანი და უცნაურობანი“ (1826-1827), რომელთაც თავისავე კარიკატურებს ურთავდა. 1843-1845 წლების ნაწარმოებებში ასახავდა ინგლისელ პროლეტართა ცხოვრებას. დიდი წარმატება ჰქონდა, განსაკუთრებით ჩარტისტებს შორის, მის ლექსს „სიმღერა პერანგზე“ (1843). 1844-1845 წლებში გამოსცემდა „ჰუდის ჟურნალს“ (Hood's Magazine); სოციალურ უსამართლობას უძღვნა ლექსები „ოხვრათა ხიდი“, „ლედის სიზმარი“, „მუშის სიმღერა“ (1844). ჰუდის სიმღერა პერანგზე ქართულად თარგმნა ი. ევდოშვილმა (ჟურნალი „კვალი“ №15, 1901).